牡丹十六韻
作者：王禹偁
朝代：宋

paragraphs: 艷絕百花慚，花中合面南。
賦詩情莫倦，中酒病先甘。
國色渾無對，天香亦不堪。
遮須施錦障，戴好上瑶簪。
苞拆深擎露，枝拖翠出藍。
半傾留粉蝶，微亞摘宜男。
鄰妓臨粧妬，胡蜂得蕊貪。
忽翻晴吹動，濃睡晚烟含。
話別年經一，相逢月又三。
遣吾撏白髮，爲爾換新衫。
池館邀賓看，衙庭放吏參。
仙娥喧道院，魔女逼禪庵。
亂折窠難惜，分題韻更探。
歌歡殊未厭，零落痛曾諳。
穀雨供湯沐，黄鸝助笑談。
顔生如見此，未免也醺酣。